## Program pomoćničkog ispita za zanimanje pediker

### NN 12/2010 (25.1.2010.), Program pomoćničkog ispita za zanimanje pediker

MINISTARSTVO GOSPODARSTVA, RADA I PODUZETNIŠTVA

276

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

PEDIKER

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja pediker u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu

2. OBLIK I SADRŽAJ ISPITA

Pomoćnički ispit sastoji se od praktičnoga i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje pediker.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Naučniku se zadaje jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Postupak pedikiranja | Odabrati pedikerski alat, pribor i preparate.  Koristiti potrebna zaštitna sredstva za rad.  Analizirati stanje kože i kožnih privjesaka.  Izvesti točan redoslijed izvođenja rada.  Opisati postupak sanacije eventualnih povreda tijekom rada. |
| Postupak manikiranja | Odabrati alat, pribor i preparate.  Koristiti potrebna zaštitna sredstva za rad.  Procijeniti stanje kože i kožnih privjesaka.  Izvesti točan redoslijed izvođenja radnih operacija.  Opisati postupak sanacije eventualnih povreda  tijekom rada.  Izvesti lakiranje nokatne ploče korištenjem neprozirnog laka crvene boje. |
| Depilacija potkoljenice i natkoljenice | Nabrojiti pribor i sredstva za depilaciju.  Izdvojiti potreban pribor i sredstva za depilaciju.  Koristiti potrebna zaštitna sredstva za rad.  Prepoznati indikacije i kontraindikacije za izvođenje depilacije.  Pripremiti kožu modela za depilaciju.  Izvesti postupak depilacije nogu toplim voskom. |

2.1.2. Uz praktični uradak naučniku se zadaju i radne probe (najviše 3).

Radne probe zadaju se iz različitih područja zanimanja:

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Obrada kurjeg oka | Odabrati pedikerski alat, pribor i preparate za obradu kurjeg oka.  Koristiti potrebna zaštitna sredstva za rad. Prepoznati stadij kurjeg oka.  Izvesti točan redoslijed radnih operacija.  Pokazati postupak sanacije i dezinfekcije tretiranog mjesta.  Imenovati kožne dezinficijense. |
| Obrada uraslog nokta | Odabrati pedikerski alat, pribor i preparate za obradu uraslog nokta.  Koristiti potrebna zaštitna sredstva za rad.  Prepoznati stadij uraslog nokta.  Izvesti točan redoslijed obrade.  Pokazati postupak dezinfekcije i sanacije tretiranog mjesta.  Imenovati kožne dezinficijense.  Opisati načine prevencije uraštenog nokta. |
| Parafinska kupka ruku i/ili nogu | Odabrati pribor, sredstva i aparate za parafiniranje.  Koristiti potrebna zaštitna sredstva za rad.  Prepoznati indikacije i kontraindikacije kod parafiniranja.  Pripremiti kožu modela za nanošenje parafina.  Izvesti postupak parafiniranja. |
| Lakiranje i oslikavanje noktiju | Procijeniti oblik nokatne ploče.  Odabrati pribor i preparate.  Izvesti redoslijed nanošenja pripravaka.  Pokazati kreativnost tijekom oslikavanja i ukrašavanja nokatne ploče. |
| Masaža ruku i/ili nogu | Pripremiti radno mjesto.  Odabrati prikladno masažno sredstvo.  Primijeniti tehniku klasične ručne masaže.  Pokazati prikladne masažne pokrete.  Prepoznati kontraindikacije kod masaže. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, a neophodna su za obavljanje praktičnih postupaka u zanimanju pediker.

|  |  |
| --- | --- |
| Nastavna područja | Očekivani ishodi učenja |
| Tehnologija  pedikerstva | Opisati građu i fiziologiju lokomotornog sustava.  Nabrojiti kosti udova i zglobove s obzirom na izgled i pokretljivost.  Klasificirati mišiće s obzirom na građu, položaj i funkciju.  Razlikovati prirođene od stečenih deformacija stopala i prstiju.  Opisati građu i funkciju kože i kožnih privjesaka.  Definirati nokte, poznavati njihovu građu, razlikovati zdrave, bolesne i oštećene nokte.  Nabrojiti uzroke i tehnike korekcije uraslih noktiju.  Opisati obradu hiperkeratoza.  Prepoznati patološke promjene na koži kao posljedice hiperhidroze.  Definirati limfu, opisati stvaranje i tijek limfe, objasniti ulogu limfe, nabrojiti dijelove limfnog sustava.  Objasniti građu i funkciju krvožilnog sustava.  Objasniti etiologiju varikoziteta.  Definirati postupak masaže, navesti indikacije i kontraindikacije za izvođenje masaže.  Razlikovati vrste i tehnike masaže.  Usporediti tehnike rada kod klasične ručne masaže, limfne drenaže, aromaterapijske, refleksološke, anticelulitne i antistresne masaže.  Nabrojiti vrste pilinga i parafina i objasniti način uporabe.  Nabrojiti pribor i sredstva za depilaciju.  Razlikovati vrste depilacije i epilacije.  Opisati tehnike korekcije oblika i izgleda nokatne ploče.  Nabrojiti vrste dekorativne kozmetike za nokte.  Definirati pojmove: moda, stil, estetika, ukus, simetrija i asimetrija. |
| Poznavanje materijala | Nabrojiti vrste ugljikovodika koji se primjenjuju u struci.  Navesti svojstva i vrste alkohola važnih za struku.  Objasniti primjenu aldehida i ketona.  Objasniti važnost organskih kiselina u preparatima.  Razlikovati reakcije esterifikacije, saponifikacije i kondenzacije.  Navesti osnovni sastav, vrste i primjenu lipida, voskova i voskastih tvari u preparatima.  Navesti osnove o aminokiselinama i proteinima i objasniti njihovu primjenu u struci.  Opisati bjelančevinu keratin i navesti njezina svojstva.  Nabrojiti osnovne vrste i opisati sastav disperznih sustava.  Razlikovati udjele i koncentracije otopina.  Opisati djelovanje jakih i slabih kiselina i lužina na kožu i kožne privjeske.  Poznavati pojam indikatora i pH-vrijednosti.  Razlikovati reakcije neutralizacije i hidrolize.  Navesti osnove o redukciji i oksidaciji.  Opisati važnost dezinfekcije i načine provođenja.  Nabrojiti svojstva, vrste i primjenu dezinfekcijskih sredstava u salonu.  Grupirati oblike kozmetičkih preparata.  Razlikovati emulzije, aerosole, suspenzije, otopine i gelove.  Navesti osnove o površinski aktivnim tvarima.  Opisati djelovanje sapuna i deterdženata na kožu.  Nabrojiti preparate za njegu kože i kožnih privjesaka.  Navesti sastav, djelovanje i primjenu preparata za čišćenje i njegu kože i kožnih privjesaka. |
| Tehnološke  vježbe | Nabrojiti pravila za rad na siguran način, zaštitna sredstva, uzroke nezgoda i sadržaj ormarića prve pomoći.  Definirati pojmove infekcije, dezinfekcije, sterilizacije.  Navesti uzročnike infekcije.  Klasificirati dezinfekcijska sredstva prema namjeni.  Nabrojiti vrste dezinfekcije i postupke sterilizacije.  Definirati pojam higijene.  Odrediti tip kože i prema njemu izabrati tehnike rada, aparate i preparate.  Opisati postupak pedikiranja i manikiranja aparatima.  Opisati postupak ugradnje noktiju.  Poznavati primjenu aparata visoke frekvencije.  Izabrati masku prema tipu kože.  Razlikovati tehnike nanošenja i skidanja maski.  Nabrojati sredstva i pribor za masažu.  Navesti mjere opreza pri radu s eteričnim uljima. |
| Praktična  nastava | Navesti mjere higijenske zaštite koje se provode u pedikerskom salonu.  Opisati prostorno, funkcionalno, materijalno i estetsko uređenje pedikerskog salona.  Nabrojiti sanitetsko-tehničke propise neophodne za rad u salonu.  Navesti faze i svrhu komuniciranja u salonu.  Dati primjer verbalne i neverbalne komunikacije u salonu.  Nabrojiti pribor i alat prema namjeni.  Prikazati vođenje kartoteke korisnika usluge.  Nabrojiti najčešće ozljede u pedikerskom salonu.  Opisati pružanje prve pomoći u slučaju ozljeda tijekom rada.  Navesti redoslijed, smjer i pokrete izvođenja masaže.  Nabrojiti aparate za masažu tijela i objasniti princip rada.  Izabrati potreban pribor i sredstva za depilaciju.  Navesti indikacije i kontraindikacije za izvođenje depilacije.  Opisati način pripreme kože za postupak depilacije.  Opisati tehniku depilacije toplim i hladnim voskom. |
| Dermatologija | Opisati građu kože i kožnih privjesaka.  Nabrojiti funkcije kože i kožnih privjesaka.  Razlikovati patološke promjene i reakcije na koži i kožnim privjescima.  Navesti uzroke nastanka i putova širenja kožnih i spolnih bolesti.  Navesti osnovne značajke pojedinih bolesti.  Razlikovati zarazne od nezaraznih bolesti.  Navesti najčešća mehanička i toplinska oštećenja kože u salonu.  Pokazati osnovna znanja o liječenju kožnih i spolnih bolesti.  Nabrojiti preventivne mjere zaštite od infekcije. |
| Stručni  račun | Izračunati osnovne računske operacije s realnim brojevima.  Pokazati rad sa zagradama, eksponencijalni zapis realnog broja, zaokruživanje decimalnih brojeva.  Koristiti džepno računalo.  Odrediti rješenje linearne jednadžbe s jednom nepoznanicom.  Razlikovati potencije baze 10 i eksponencijalni zapis realnog broja.  Preračunati mjere i navesti metrički sustav mjera.  Izračunati nepoznati član razmjera.  Izvesti skraćivanje i proširivanje omjera.  Riješiti praktične probleme iz proporcionalnosti i pravilo trojno. |
|  | Izračunati pomoću aritmetičke sredine prosječne vrijednosti.  Odrediti pomoću računa smjese omjere miješanja da bismo dobili željeno svojstvo smjese.  Objasniti pojam postotka.  Razlikovati postotni račun više i niže 100.  Koristiti formule za kamatni račun.  Izračunati element kalkulacije.  Objasniti pojmove: nabavna cijena, rabat, marža, porez – PDV, prodajna cijena i povrat poreza. |

3. OCJENJIVAČKI LIST

Praktični dio ispita – bodovna lista za praktični uradak

|  |  |  |
| --- | --- | --- |
| Radnje obavljene u okviru praktičnog dijela ispita (ispitnog uratka) | Broj bodova | |
| Mogući | Ostvareni |
| Priprema radnog mjesta | 0 – 10 |  |
| Tehnika i kvaliteta rada | 0 – 10 |  |
| Preciznost i urednost u radu | 0 – 10 |  |
| Završni izgled ispitnog uratka | 0 – 10 |  |
| UKUPNO: | 0 – 40 |  |

Praktični dio ispita – bodovna lista za radne probe (svaka radna proba boduje se posebno)

|  |  |  |
| --- | --- | --- |
| Radnje obavljene u okviru praktičnog dijela ispita (radne probe) | Broj bodova | |
| Mogući | Ostvareni |
| Tehnika i kvaliteta rada | 0 – 10 |  |
| Preciznost i urednost izrade te završni izgled | 0 – 10 |  |
| UKUPNO po jednoj radnoj probi | 0 – 20 |  |
| UKUPNO najviše 3 radne probe | 0 – 60 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-49

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-276